Mens sønderjyderne kan se frem til en mulig varmerekord , så har skydækket anderledes godt fat i det nordjyske vinterferielandskab. Ifølge Thomas Mørk fra TV 2s vejrredaktion, så skal man ikke sætte næsen op efter tilsvarende forårsvejr i Nordjylland i første omgang. Hele søndagen er nemlig præget af et markant skydække. - Det er blevet en noget diset omgang i forhold til lørdag. Skyerne hænger helt nede ved jorden, men det er fortsat mildt i det. 7-8 grader både over Himmerland og Vendsyssel her henover eftermiddagen. På Læsø er det en tand koldere, her holder vandet i Kattegat temperaturen nede, fortæller Thomas Mørk, der dog åbner for muligheden for en smule solskin til dele af det nordjyske ferielandskab. - Ud på eftermiddagen dukker der et par solstrejf op - det kunne være i Han Herred og Thy, man kunne være heldig at se lidt til solen. Men jeg tror, man skal forvente en gråvejrsdag, der går over i en gråvejrsaften, lyder vurderingen. Ifølge TV 2 Vejrets prognose kan der dog være mere solskin i udsigt i starten af den kommende uge.

Referat:
Nordjyder med vinterferie må vente lidt endnu på solskin og rekordhøje forårstemperaturer